NRK refses for Nasjonal vedkveld

Arbeidstilsynet refser NRK for sin håndtering av programmet <i>Nasjonal vedkveld</i>. Manglende verneutstyr og lite hensyn til brukernes sikkerhet sender «dårlige signaler til seerne», mener tilsynet.

Nasjonal vedkveld hadde nesten en million seere innom da det gikk i tolv timer på NRK2 sist vinter. Men ikke alle var like fornøyd med sendingen. Hauge, Jon

29. september 2013

Det tolv timer lange ved-programmet ble sendt på NRK2 i februar i år, og neste én million nordmenn var innom programmet i løpet av sendetiden.

Programmet fikk også internasjonal oppmerksomhet, og ble blant annet omtalt slik for begeistrede lesere i New York Times: «TV-programmet om vedfyring besto i hovedsak av mennesker i parkas som snakket og kuttet ved i skogen, deretter åtte timer med fyr på peisen».

Men ikke alle var like begeistret for sendingen. Arbeidstilsynet mottok i etterkant av programmet flere klager fra vedprodusenter over hele landet, som påpekte svært farlige situasjoner i programmet.

Dødsulykker

Senioringeniør Trond Leet er medlem av Skogbrukets HMS-utvalg, og mottok etter programmet flere reaksjoner fra vedprodusenter.

— Mange reagerte på at det i beste sendetid ble vist bilder av folk som stod og brukte avanserte redskaper, med for lite fokus på opplæring og sikkerhet. Ved fenger, men det er mye ulykker ved slike maskiner, sier Leet.

— I mitt arbeid har jeg vært borti mange dødsulykker knyttet til jordbruk og skogbruk. De aller fleste kommer av menneskelig svikt relatert til manglende opplæring og kunnskaper. NRK burde vært flinkere til å si at her må vi bruke fornuft, verneutstyr, og så videre, sier han.

«Burde ikke vært sendt slik»

Arbeidstilsynet reagerte med å sende brev til NRK der de pekte på at den slette HMS-håndteringen sendte dårlige signaler til seerne.

«Arbeidstilsynet mener at det må være mulig å lage god underholdning som samtidig er opplysende og informativt hva angår HMS og om gode og riktige arbeidsrutiner» heter det i brevet.

De reagerer også på at det stadig ble tatt opp hvordan det stadig tilbakevendende spørsmålet fra programlederne var «Hva tenker du på under kløyving med øks?». Arbeidstilsynet peker på at kløyvingen bør kreve mest oppmerksomhet i seg selv.

Tilsynet krever dessuten at statskanalen gjennomgår sine sikkerhetsrutiner, og redegjør overfor Arbeidstilsynet hvordan de i fremtiden vil ivareta sikkerheten bedre.

Handlet om andre ting

NRK tar brevet til etterretning.

— Jeg oppfatter dette mer som innspill enn som direkte kritikk fra Arbeidstilsynet. Vi kommer til å utvide risikovurderingen i produksjoner der selve utførelsen av slike aktiviteter er i fokus, sier Rune Møklebust, programsjef i NRK Hordaland, som stod bak produksjonen.

Selv synes han ikke det var for lite fokus på sikkerhet i programmet.

— Sendingen handlet om mye annet enn sikkerhet og hvordan man behandler maskiner. Sikkerhet ble naturligvis snakket om, og ellers speilet programmet et bredt spekter av ting knyttet til ved, sier han.